દાખલા તરીકે, હું સંગીતનિર્દેશક થયો તે પૂર્વે ફિલ્મક્ષેત્રમાં ગાયક હતો. પન્નાલાલ પટેલની ‘મળેલા જીવ’ પરથી હિન્દીમાં એન.આર. આચાર્ય ‘ઉલઝન’ નામે ચિત્રપટ બનાવતા હતા તેમાં નાયકનાં ગીતો ગાતો અને જીવીના પાત્રમાં તે વખતે વખતનાં વિખ્યાત અભિનેત્રી સરદાર અખ્તર પોતે જ ગાતાં. અમારાં ઘણાં યુગલગાન હતાં. મને કમળો થયો હતો અને મારી આર્થિક સ્થિતિ એ વખતે નબળી હતી. સરદાર અખ્તરને ખબર પડી એટલે સ્ટુડિયોમાં બીજા દિવસથી મારે માટે બાર્લી વૉટર જાતે બનાવીને બાટલા ભરી લાવતાં.